
A CPC sejtek differenciációjának lehetősége PACAP kezelések hatására

Kulcsszavak: CPC; osteoarthritis; PACAP 1-38

A hypothalamusból izolált neuropeptid a hypophysis adenilát-cikláz aktiváló polipeptid (PACAP) számos szövet differenciációjában, pl. a porcszövet fejlődésében tölt be fontos szerepet. In vivo két izoformáját azonosították eddig, a PACAP 1-38-at és a PACAP 1-27-et, melyek G-fehérje kapcsolt PAC1 receptoron keresztül fejti ki hatásukat. A PACAP KO egerekben korai osteoarthritisra (OA) jellemző elváltozások jelentkeztek PACAP hiányában. OA-ben szenvedő betegek synovialis folyadékából izolált chondroprogenitor (CPC) sejtekre gyakorolt hatása azonban még ismeretlen.
Kutatásunk célja a PACAP kezelés hatásainak vizsgálata ezen CPC sejtek differenciációjára.
A CPC sejteket PACAP 1-38-al kezeltük. A sejtek életképességét MTT assay-vel, míg a proliferációt tríciált timidin beépüléssel mértük. Általános hematoxilin-eosin szövettani festési eljárást követően a sejtek rövidebb és hosszabb átmérőjét lemértük, továbbá megvizsgáltuk a sejtek differenciációját, dimetil-metilénkék festéssel, illetve monitoroztuk a sejtek migrációját CytoSmart kamerarendszer segítségével. A kollagéntermelést tríciált prolin beépülésével detektáltuk. A Sox9 transzkripciós faktor intracelluláris lokalizációját immuncitokémiával vizsgáltuk.
A PACAP-al történő kezelés nem vezetett apoptotikus folyamatok beindulásához, azonban a CPC sejtek proliferációs képessége szignifikánsan csökkent. A PACAP 1-38 adagolás a sejtek lekerekedését eredményezte, illetve a sejtosztódás csökkenése mellett jellemző volt a tenyészetek esetében a nodulusok képződése, mely a megnövekedett metakromatikusan festődő extracelluláris matrix termelésével volt magyarázható. A CPC sejtek kollagéntermelése nem változott szignifikáns mértékben. A sejtek migrációja PACAP hatására csökkent. A Sox9 foszforilált formája jelentős magi transzlokációt mutatott.
Az eddigi kutatásaink során kapott eredményeink a PACAP in vivo gyógyászati alkalmazására teremthetnek lehetőséget OA-ben szenvedő betegek esetében.

